**Meno a priezvisko: Dr. med. Markus STEINERT**

**Dátum a miesto narodenia: 16. marec 1956 Konstanz (Nemecko)**

**Adresa zamestnania: Holzmarkt 6, 88 400 Biberach (Nemecko)**

Dr. med. Markus STEINERT sa narodil 16. marca 1956 v Konstanz (Nemecko), kde ukončil základnú školu a gymnázium. V roku 1976 začal študovať všeobecnú medicínu na Univerzite Alberta Einsteina v Ulme a v roku 1983 bol promovaný za doktora medicíny. V rokoch 1984 – 1989 všeobecné medicínske vzdelanie rozšíril o štúdium na Univerzitnej kožnej klinike v Tübingene. Absolvoval pracovné i študijné pobyty v zahraničí, najmä v Spojených štátoch amerických. Tieto pobyty významnou mierou prispeli k prehĺbeniu a rozšíreniu vedomostí z dermatológie, ktoré využíva vo svojej lekárskej praxi. Je držiteľom medzinárodného univerzitného diplomu estetickej laserovej medicíny D.A.L.M.

Na univerzite v Greifswalde (v roku 2008) získal vedecko-pedagogický titul *docent* v študijnom odbore estetická laserová medicína. Mimoriadne jazykové schopnosti mu otvárajú dvere na medzinárodné fóra, kde je pozývaný ako významný odborník – špecialista, o čom svedčí aj menovanie za hosťujúceho docenta Chirurgickej fakulty Univerzity v Seville (Španielsko). V roku 2014 bol vymenovaný za zahraničného profesora Vysokej školy Andrasa Petö v Budapešti na katedre dermatológie.

V súčasnosti pôsobí ako odborný lekár špecialista, zaoberajúci sa  rozvojom a uplatňovaním laserovej terapie pri liečbe kožných lézií žilových ochorení a hemoroidov na privátnej klinike v Biberachu.

Je ženatý, otec dvoch detí.

**UZNANIA LEKÁRSKEJ KOMORY**

1988 – odborný lekár dermatológ

1989 – odborný lekár alergológ

1995 – odborný lekár flebológ

1996 – odborník pre sonografiu končatín

1997 – expert pre posudzovanie vyšetrení kože a lymfatických uzlín ultrazvukom

2007 – odborný lekár proktológ

2009 – špecialista pre onkologické ochorenia kože

2010 - špecialista pre farmakoterapiu (medikamentózna liečba nádorov)

**ČLENSTVO V SPOLOČNOSTIACH**

1989 – 1998 predseda záujmového združenia nemeckých dermatológov Baden Württemberg

2003 – 2004 prezident Asociácie dermatologických Prémium praktík DERMEXPERT

Člen VOD - Združenie operatívnych dermatológov

Člen VOP - Únia privátnych kliník

Člen DGDA - Nemecká spoločnosť pre dermatochirurgiu a estetiku

Člen nemeckej spoločnosti pre rakovinu

Člen DDG - Vedecká nemecká dermatologická spoločnosť

Člen nemeckej spoločnosti pre flebológiu

Člen DDL Nemeckej dermatologicko-laserová spoločnosť

Člen DGÄC - Nemecká spoločnosť pre estetickú chirurgiu

Konziliárny lekár okresnej nemocnice v Biberachu

**ODBORNÁ SPOLUPRÁCA**

Univerzitná kožná klinika v Tübingene, Univerzitná klinika v Ulme

Univerzita v Greifswalde – študijný program laserovej medicíny

Dermatologicko-laserové centrum prof. Babilasa, Regensburg

**OBLASŤ VÝSKUMU**

Liečba spojivového tkaniva kože a tukové zmeny tkaniva ruky

**ZHODNOTENIE VÝZNAMU PÔSOBENIA A ČINNOSTI**

Dr. med. Markus Steinert zastáva významné miesto v nemeckej dermatologickej spoločnosti. Nie menej dôležitá je jeho aktívna činnosť v oblasti pedagogickej a vedeckej. Úspešne sa angažuje, skúma a publikuje v oblasti medicíny – dermatológie.

Svoje teoretické a praktické vedomosti i poznatky nevyužíva iba pre svojich pacientov/klientov, ale delí sa o ne na rôznych vedecko-odborných podujatiach a praktických kurzoch nielen doma, ale i v zahraničí. Veľmi pozitívne je hodnotená jeho prednášková činnosť pre študentov medicíny i nelekárskych študijných programov z oblasti dermatológie, alergológie a flebológie, ale aj pre lekárov špecialistov. Výsledky jeho práce majú obrovský význam pre zlepšenie celkového zdravia.

Voči Slovensku a slovenskej medicíne má vrúcny a úprimný vzťah, prejavujúci sa v jeho podpore slovenskej dermatológii na európskych fórach. O svoje poznatky a skúsenosti sa delí so slovenskými kolegami na podujatiach vedeckého aj doškoľovacieho charakteru. Okrem toho, profesionálne spolupracuje i s FZO PU v Prešove, svojimi bohatými vedomosťami a praktickými zručnosťami obohacuje odborný profil študentov nelekárskych študijných programov sprostredkovaním informácií o nových moderných liečebných postupoch, spájaní vedecko-technického pokroku s diagnostikou a liečbou ochorení kože.

Disponuje vynikajúcimi profesionálnymi a manažérskymi vlastnosťami.