****

***Prof. PhDr. Peter Kónya, PhD.***

rektor Prešovskej univerzity

Ul. 17. novembra 15

080 01 Prešov

V Prešove 30.5.2016

***Vaša Magnificencia, vážený pán rektor Prešovskej univerzity,***

***predseda Vedeckej rady PU v Prešove***

dovoľujem si Vás poprosiť o predloženie Návrhu na obsadenie funkcie hosťujúceho profesora *Dr. med. Markusa Steinerta* na rokovanie Vedeckej rady Prešovskej univerzity v Prešove.

Svoj návrh odôvodňujem:

dňa 26. mája 2016 sa konala korešpondenčná forma (per rollam) rokovania Vedeckej rady Fakulty zdravotníckych odborov Prešovskej univerzity v Prešove. Predmetom rokovania bolo predloženie návrhu na rokovanie Vedeckej rady PU v Prešove, na obsadenie *funkcie* **hosťujúceho profesora *Dr.med. Markusa Steinerta.***

Korešpondenčnej formy rokovania VR FZO PU v Prešove sa zúčastnilo 21 členov z celkového počtu 25 členov vedeckej rady fakulty a 19 členov vyjadrilo *súhlasné stanovisko* k predloženému návrhu, 2 členovia vyjadrili *nesúhlasné stanovisko.*

Odôvodnenie predloženia návrhu na obsadenie funkcie hosťujúceho profesora:

**Dr. med. Markus Steinert** zastáva významné miesto v nemeckej dermatologickej spoločnosti. Nie menej dôležitá je jeho aktívna činnosť v oblasti pedagogickej a vedeckej. Úspešne sa angažuje, skúma a publikuje v oblasti medicíny – dermatológie.

Svoje teoretické a praktické vedomosti i poznatky nevyužíva iba pre svojich pacientov/klientov, ale delí sa o ne na rôznych vedecko-odborných podujatiach a praktických kurzoch nielen doma, ale i v zahraničí. Veľmi pozitívne je hodnotená jeho prednášková činnosť pre študentov medicíny i nelekárskych študijných programov z oblasti dermatológie, alergológie a flebológie, ale aj pre lekárov špecialistov. Výsledky jeho práce majú obrovský význam pre zlepšenie celkového zdravia.

Voči Slovensku a slovenskej medicíne má vrúcny a úprimný vzťah, prejavujúci sa v jeho podpore slovenskej dermatológii na európskych fórach. O svoje poznatky a skúsenosti sa delí so slovenskými kolegami na podujatiach vedeckého aj doškoľovacieho charakteru. Okrem toho, profesionálne spolupracuje i s FZO PU v Prešove, svojimi bohatými vedomosťami a praktickými zručnosťami obohacuje odborný profil študentov nelekárskych študijných programov sprostredkovaním informácií o nových moderných liečebných postupoch, spájaní vedecko-technického pokroku s diagnostikou a liečbou ochorení kože.

Disponuje vynikajúcimi profesionálnymi a manažérskymi vlastnosťami.

S úctou

***Dr.h.c. prof. PhDr. Anna Eliašová, PhD.***

predseda VR FZO PU

**Príloha:** Životopis Dr.med. Markusa Steinerta

Uznesenie z VR FZO PU